Colin Greening hjælper ikke kun Aalborg Pirates her og nu. Klubbens unge lærer også en masse af NHL-profilen.

NHL-stjernen Colin Greening er ikke kun en gevinst her og nu for Aalborg Pirates i Danmarks bedste ishockey-række, AL-Bank Ligaen. Også på længere sigt vil nordjyderne få gavn af aftalen med den lockoutede NHL-spiller fra Ottawa Senators. - Han er en rollemodel på og uden for banen. Han er professionel og driver holder i den rigtige retning med sin attitude og arbejdsindsats på isen. Han tackler, skøjter og skyder, når han har chancen, siger Aalborg-direktør Frederik Åkesson. - Jeg tror, at han er en rigtig god investering. Både på den korte bane, men også på den lange, for de unge spillere taler med ham og tager ved lære. - Han er dog kun lavet af kød og blod, og det er han bevidst om, så der er en rigtig god sparring og kemi på holdet, mener Åkesson. Colin Greening kom til Aalborg Pirates i begyndelsen af november fra Ottawa Senators på en kontrakt, som canadieren kan bryde, hvis lockouten i Nordamerika bliver ophævet. Canadieren er på bare et måneder blevet den næstmest scorende spiller i AL-Bank Ligaen med 13 mål. Aalborg Pirates topper ligaen og er et enkelt point foran Frederikshavn White Hawks på andenpladsen.